b'\n_START_ARTICLE_\nAbdul Fatah Younis\n_START_PARAGRAPH_\nAbdul Fatah Younis (1944 Jebel Akhdar, Libya \xe2\x80\x93 28. hein\xc3\xa4kuuta 2011 Benghazi, Libya) oli libyalainen kenraali, maan sis\xc3\xa4ministeri ja helmikuusta 2011 Libyan hallitusta vastaan taistelevien kapinallisten Siirtym\xc3\xa4ajan kansallisen neuvoston joukkojen p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6._NEWLINE_Jotkut kapinallisista pitiv\xc3\xa4t Younisia vastuullisena vuoden 2006 veril\xc3\xb6ylyst\xc3\xa4 Bengasissa Italian l\xc3\xa4hetyst\xc3\xb6n edustan Muhammed-pilakuvien vastaisia mielenosoittajia vastaan._NEWLINE_Torstaina 28. hein\xc3\xa4kuuta 2011 Younis kutsuttiin kuultavaksi kapinallisten p\xc3\xa4\xc3\xa4kaupunkiin Bengasiin etulinjasta Bregasta. H\xc3\xa4net vangittiin tuntemattomaan paikkaan Bengasissa ja h\xc3\xa4net ja h\xc3\xa4nen avustajiinsa kuuluneet eversti ja majuri teloitettiin samana iltana ep\xc3\xa4selviss\xc3\xa4 oloissa. V\xc3\xa4itteiden mukaan Younisia syytettiin yhteyksist\xc3\xa4 Gaddafin hallintoon._NEWLINE_Kapinallisneuvoston johtaja Mustafa Abdul Jalil sanoi torstain lehdist\xc3\xb6tilaisuudessa tappajien kuuluneen Gaddafia kannattavaan ryhm\xc3\xa4\xc3\xa4n ja varoitti kapinallisten keskuudessa toimivia "aseellisia ryhmi\xc3\xa4". H\xc3\xa4n sanoi surmat tehneen kapinallisryhm\xc3\xa4n johtajan pid\xc3\xa4tetyn._NEWLINE_My\xc3\xb6hemmin kapinallisministeri Ali Tarhouni sanoi Younesin surmaajien kuuluneen kapinallisiin kuuluvaan islamistiseen Obaida Ibn Jarrah -prikaatiin, ja tekij\xc3\xb6iden olevan vapaana. Libyan hallituksen tiedottaja Moussa Ibrahim sanoi tappajien kuuluneen al-Qaidaan ja sen olevan vahvin kapinallisryhm\xc3\xa4._NEWLINE_Jo 24. p\xc3\xa4iv\xc3\xa4 hein\xc3\xa4kuuta Al Bawaba Media oli julkaissut uutisen, jonka mukaan Younis oli saanut surmansa 10 p\xc3\xa4iv\xc3\xa4\xc3\xa4 aiemmin Bregasta k\xc3\xa4ydyss\xc3\xa4 taistelussa, "ep\xc3\xa4selviss\xc3\xa4 olosuhteissa".'